 जियां के नमीं दिल्ली ते जम्मू कश्मीर इच ओह्‌दी अधीन सरकार नित्त ध्याड़ै मानवाधिकार हनन उप्पर जीरो टालरेन्स दियां गल्लां करदियां न फ्ही बी आए ध्याड़े रिआसत इच नेह् मामले बधा करदे न ते लोकें खासकरियै राजनीतिक नेताएं दे सुतैंतर घुम्मने फिरने उप्पर रूकावटां पैदा कीतियां जा करदियां न।  असलीत च घाटी च मानवाधिकार हनन दे मामलें च बाद्धा होआ ऐ ते बोमाई ते घाटी दे बाकी ग्रांऽ एह्‌दी मसाल न।  आजादी दे संघर्श इच शामल रानीतिक नेताएं गी आजादी देने दी मनाही लेई काले कनूनें दे दरूपयोग दा ताजा मामला डेमोक्रेटिक फ्रीडम पार्टी दे चेयरमैन शब्बीर शाह दे संदर्भ इच दिक्खने गी थ्होआ।  शाह पिछले त्रैंऽ दहाके इच केई ब’रे जेलै इच गुजारी चुके न।  शाह गी हाल इच गै 22 अगस्त गी होए विधानसभा चुनाएं दे बहिश्कार लेई अभियान इच शामल होने मूजब जनन सुरक्षा अधिनियम दे तैह्‌त गिरफ्तार कीता गेआ हा।  उनेंगी 13 दिसंबर गी रिहा कीता गेआ हा ब रिहाई दे तुरत बाद उनेंगी फ्ही तथाकथत लोकतांत्रिक नियमें ते संस्कृतिक दे तैह्‌त गिरफ्तार करी लैता गेआ।  शाह गी दौबारा श्रीनगर दी सेन्ट्रल जेले थमां इस मंगलवारें रिहा कीता गेआ ब किश गै मैंटें परैंत उनेंगी फ्ही गिरफ्तार करियै उड़ी दे बोनयार पुलस स्टेशन भेज्जी दित्ता गेआ।  बिजन ट्रायलन ते बिजन कुसै प्रक्रिया दे पैह्‌ले गै ओह् करीब 7 म्हीने जेलै इच गुजारी चुके न।  इस बारी ना तां उनें मुज्जफराबाद जाने दा आहवान कीता ते ना गै कोई बहिश्कार जेह्‌ड़ा कनून दी नजरी इच गुनाह् होऐ।  इत्थै तोड़ी जे जेलै दे बाह्‌र उंदे रिहा होने दी तांह्‌ग इच बैंठे दे समर्थकें गी बी हिरासत इच लेई लैता गेआ।  नेहा जंगल राज ते राजनीतिक नेताएं ते कार्यकर्त्ताए दी सुतैंतरता गी नकारना माफी जोग नेईं होई सकदा।  इक्कले शाह गै नेईं हैन जिंदे कन्नै नेहा बरताऽ होआ ऐ। 